Angrif na Zmijiny Ôstrōw to bōł atak ôd Rusyjokōw na ukrajińskõ wyspã Zmijiny Ôstrōw (ukr. oстрів Зміїний) na Czornym Morzu, co mioł plac 24 lutego 2022 roku w czasie inwazyje na Ukrajinã ôd Rusyje. Ciōng zdarzyń. 24 lutego 2022 (piyrszy dziyń ruskij inwazyje na Ukrajina), kole 18:00 czasu lokalnego, ukrajińskŏ państwowŏ granicznŏ wacha ôgłosiyła, iże wyspa Zmijiny Ôstrōw ôd wczaśnych godzin popołedniowych bōła napadniyntŏ ôd ruskich wojynnych szifōw. Raketowy krujzer "Moskwa" i patrolowŏ łōdź "Wasilij Bykow" ze sparciym ôd helikoptrōw bōmbardyrowały wyspã ze dzioł pokłodowych. Kej ruske wojynne szify przipłynyły do brzygōw Zmijinego Ôstrowa, jedyn nadesłoł dwa razy kōmunikat: „Gŏdŏ ruski wojynny szif. Poddejcie sie a słōżcie brōń, coby uniknōńć przelywu krwie a bezpotrzebnych ôfiar. Inakszyj bydymy wos bōmbardyrować. Spokopiyliście?”. Za ôdpowiydź ôd ukrajińskich wojokōw, ruske marynorze usłyszeli: „Ruski wojynny szifie, wydupiej” (rus. Русский военный корабль, иди на хуй, "Russkij wojennyj korabl, idi nachuj"). Jedyn ukrajiński wojok streamowoł mōmynt, kej ruski wojynny szif ôtworzōł ôgyń. Na wieczōr, Państwowŏ Granicznŏ Wacha ôgłosiyła, iże stracōno bōła łōnczność z wyspōm. Prezydynt Ukrajiny Wołodymyr Zelenski powiadōmiōł, iże trzinostu ôbrōńcōw, co sztacjōnowały na wyspie, bōło ubite. Ryakcyjo. Ôdpowiydź ôd ukrajińskich granicznych wachtyrzy na forszlag poddać sie stała sie ôkrzikym do mobilizacyje dlo Ukrajińcōw i ônych spōmogoczōw na cołkim świecie. Bōła porōwnano do teksańskigo "Remember the Alamo!" Mydia zaczły mianować sztarcie ô wyspa „ukrajińskimi Termopilami”.